**TYÖPAJAT KLO 12.15 – 14.15 /** Kevätseminaari 11.4.2019

**Työpajat toteutetaan siten, että kukin osallistuu yhteen rinnakkaisista työpajoista.**

**Ilmoittauduttaessa valitaan 1., 2. ja 3. toive työpajaksi.**

**Työpaja 1. *Kohti Unelmia***

*Vetäjä: Jaana Kemppainen; YAMK-opiskelija, Laurea-amk; taideterapeuttisten menetelmien ryhmäohjaaja*

Luovassa työpajassa kuljemme liikkeen, kuvan ja kirjoittamisen kautta kohti toiveitamme ja tulemme tietoisemmiksi unelmistamme. Tulemme läsnä olevaksi kehoon ja käsillä olevaan hetkeen. Työpajassa avaamme aisteja, rentoudumme ja työstämme muodon unelmillemme.

Työskentely perustuu ekspressiivisiin taidemenetelmiin, humanistiseen ihmiskäsitykseen sekä ratkaisukeskeiseen näkökulmaan. Et tarvitse mitään aikaisempaa kokemusta taidetyöskentelystä, vain avoimen mielen.

***Työpaja 2. Mistä löytyy oikea tyyppi?***

*Vetäjä: Jukka Laitinen, Laurea-amk, Lohja; Voi hyvin -hanke*

*Alustaja: Tiina Lindholm, Novago Yrityskehitys Oy, Rekrytointipalvelut*

Pohditko, mistä löytäisit sopivan jatkajan yrityksellesi, kun itse haluaisit jo hiukan hellittää tai askarruttaako mieltäsi, miten pystyt vastaamaan kasvavan kysynnän haasteeseen, kun työskentelet yksin ja vuorokaudessa on vain 24 tuntia? Rekrytointi on yrityksen tärkeimpiä funktioita – ilman osaavaa porukkaa ei hommia saa tehdyksi, mutta virherekrytointi voi käydä kalliiksi.

*Työpajassa keskustellaan rekrytoinnin haasteista yrityksen elinkaaren eri vaiheissa*. **Aloittava yritys** joutuu käymään läpi vaiheen, jossa yleensä ei riitä edes yrittäjälle palkkaa nostettavaksi ja täytyy pohtia, voiko työpari tuoda jotain sellaista osaamista ja arvoa, joka vahvistaisi yrityksen asemaa markkinoilla. **Kasvuvaiheessa oleva yritys** kohtaa helposti tilanteen, jossa asiakkaalle joutuu myymään ”ei oota”, jos kapasiteetti ei pysy kysynnän kasvuvauhdissa mukana. Kasvuvaiheessa oleva yritys ei välttämättä ehdi perehdyttää tulijaa kunnolla, vaan työhön pitäisi löytää valmiiksi osaava ihminen, joka tarttuu heti hommiin. Yrityksen ja yrittäjän yhteisen **elinkaaren loppuvaiheessa** pohdinta yrityksen jatkajasta on keskiössä. Löytyykö lähipiiristä jatkaja, pitääkö myydä vieraalle vai olisiko parasta hallittu alasajo?

Keskusteluissa käydään läpi yrittäjän omat odotukset tulevasta työntekijästä, mutta pohditaan myös, millaisiin asioihin kannattaa kiinnittää huomiota, jotta rekrytointi onnistuu ja osaaminen vastaa yrityksen ja asiakkaiden tarpeita, ja myös työntekijä on tyytyväinen.

***Työpaja 3. Oivaltavaa markkinointia sosiaalisen median kanavilla***

*Vetäjä: Sari Rauvanto-Eriksson, Putiikkiopisto; yrittäjä, yritysneuvoja*

Työpajassa tarkastellaan sosiaalisen median monia mahdollisuuksia markkinoinnissa.

Saat ideoita ja tietoa siitä, miten yrityksesi saa näkyvyyttä, miten herättää kiinnostusta sekä miten yrityksesi palveluineen erottuu massasta sosiaalisen median kanavilla. Tärkeää on tunnistaa asiakasryhmät tarpeineen, jotta markkinointi kohdentuu oikein ja tehokkaasti.

Työpajan mottona on: ”Erotu, tule näkyväksi ja herätä kiinnostus!”